Miehet yrittivät repiä pankkiautomaatin S-marketin seinästä kauhakuormaajalla – tässä tulos

Pankkiautomaattia ei kannata yrittää murtaa ainakaan kauhakuormaajalla.

Pankkiautomaatin ryöstöyritys kauhakuormaajaa käyttäen teki rumaa jälkeä mikkeliläisen marketin ulkoseinään lokakuussa 2013. Nyt ryöstöyritykseen osallistunut mies tuomittiin.­

Sen saivat kokea kaksi mikkeliläistä miestä, joiden pankkiautomaattiin kohdistama törkeä ryöstö jäi yritykseksi.

Tuloksena toiselle tekijöistä tuli kahdeksan kuukauden vankeusrangaistus ja mittavat vahingonkorvaukset. Toista yritykseen osallistunutta miestä ei ole yrityksistä huolimatta saatu oikeuteen teostaan vastaamaan.

Pankkiautomaatin ryöstöyritys tapahtui Mikkelin Otavassa jo lokakuussa 2013. Ensin miehet olivat ottaneet luvatta käyttöönsä Mikkelin Rantakylästä kauhakuormaajan, ajaneet sen 10 kilometrin päähän Otavaan ja yrittäneet ottaa sillä mukaansa pankkiautomaatin S-marketin seinästä.

Teko jäi yritykseksi, koska automaatti ei irronnut paikaltaan suunnitellusti ja kaupan hälyttimet alkoivat soida.

Poliisi sai miehet kiinni tuoreeltaan henkilöautosta noin 10 kilometrin päässä rikospaikalta. Rahaa he eivät suuritöisestä yrityksestään huolimatta automaatista saaneet.

Etelä-Savon käräjäoikeus on tuominnut toisen tekijöistä, 33-vuotiaan mikkeliläisen miehen törkeästä ryöstön yrityksestä, kauhakuormaajan käyttövarkaudesta, kahdesta pienemmästä varkaudesta ja huumausainerikoksesta kahdeksaksi kuukaudeksi vankeuteen.

Ryöstöyrityksessä kaupan seinää meni säleiksi isolta alalta. Osuuskaupalle ja vakuutusyhtiölle mies tuomittiin maksamaan noin 20 000 euron vahingonkorvaukset. Pankkiautomaatin omistajayhtiölle maksettavaa tuli 1 650 euroa. Tuomitun noin 900 euron puolustuksen maksaa varoistaan Suomen valtio. Tuomio ei ole vielä lainvoimainen.